依韻和原甫昭君辭
作者：梅堯臣
朝代：宋

paragraphs: 武帝常勒兵，北登單于臺。
始欲以威服，竟亦慙懷來。
徒令出塞師，萬里求龍媒。
未弭後世患，玉顔困黄埃。
丹青不足恨，謀慮少徘徊。
月如漢宮見，心向胡地摧。
在昔李少卿，聽笳動悲哀。
壯士尚如此，蛾眉安得開。
情語既不通，豈止腸九回。
初冬誠難保，死不如草萊。